text: LA MASIETA, EL NOU CENTRE DE VISITANTS DEL CONGOST DE MONT-REBEI. | El Bloc de Territori i Medi Ambient
  La Fundació Catalunya-La Pedrera ha posat en funcionament La Masieta, el nou centre de visitants del Congost de Mont-rebei, que va obrir les seves portes al públic el passat mes de maig.
  L'increment espectacular de visitants en els darrers anys (84.000 l'any 2015) ha comportat que la Fundació millori el punt d'informació existent, rehabilitant les restes d'una antiga masia. A més, ha ordenat les places de pàrquing existents amb l'objectiu de preservar els valors naturals i de conservació del darrer gran congost del país en estat quasi intacte, però que es pot travessar per un camí de ferradura excavat a la roca amb passamans i miradors que permeten gaudir del manera molt espectacular d'aquest indret.
  L'interior de la Masieta acull un petit espai interpretatiu del Congost i del seu entorn. Així, es mostra aquest magnífic indret des de diverses vessants: la flora i fauna característica; la seva formació geològica i la presència històrica de dinosaures, l'empremta humana amb el jaciment de Los Altimiris o la Cova Colomera,… Un lloc per sentir-se acollit, informat i arrecerat, si cal, mentre es decideix la ruta sobre un plànol de la zona.
  Completa aquest espai, una petita Agrobotiga on es pot trobar un ampli ventall de productes característics de la zona com mel, oli, herbes aromàtiques o ratafia entre d'altres.
  L'espai natura Congost de Mont-rebei enceta una nova etapa amb aquest important equipament per al territori del Montsec que dona feina a 3 persones de la zona i col·labora en millorar l'impacte econòmic que tenen els visitants al congost, valorat en uns 3 milions d'euros anuals.